ຕາມຂ່າວCRI:ວັນທີ 24 ພະຈິກນີ້ຢູ່ນະຄອນຫຼວງປັກກິ່ງ, ທ່ານສີຈິ້ນຜີງ, ເລຂາທິການໃຫຍ່ສູນກາງພັກກອມມູນິດຈີນ, ປະທານປະເທດ, ປະທານຄະນະກຳມະການການທະຫານສູນກາງຈີນໄດ້ຕ້ອນຮັບທ່ານມິນ ອອງ ລາຍ, ຜູ້ບັນຊາການສູງສຸດກອງທັບປ້ອງກັນຊາດມຽນມາໂອກາດເດີນທາງຢ້ຽມຢາມຈີນ. ທ່ານສີຈິ້ນຜີງກ່າວເນັ້ນວ່າ, ຈີນເຄົາລົບອະທິປະໄຕແລະຜືນແຜ່ນດິນອັນຄົບຖ້ວນຂອງມຽນມາຢ່າງສະເໝີຕົ້ນສະເໝີປາຍ, ສົນໃຈຕໍ່ຂະບວນການສັນຕິພາບພາຍໃນປະເທດມຽນມາຢ່າງສູງ, ແລະຍິນດີສືບຕໍ່ເສີມຂະຫຍາຍບົດບາດຂອງຕົນຢ່າງສ້າງສັນ, ປົກປ້ອງຄວາມໝັ້ນຄົງແລະສະຖຽນລະພາບຕາມຊາຍແດນລະຫວ່າງຈີນກັບມຽນມາ.
ທ່ານສີຈິ້ນຜີງກ່າວຕື່ມວ່າ, ກອງປະຊຸມໃຫຍ່ຜູ້ແທນທົ່ວປະເທດຂອງພັກກອມມູນິດຈີນຄັ້ງທີ 19 ໄດ້ວາງແຜນການພັດທະນາການປະຕິຮູບດ້ານເສດຖະກິດແລະສັງຄົມຂອງຈີນໃນໄລຍະຕໍ່ໜ້າເຊິ່ງຈະທຸ່ມແທພະລັງຊຸກຍູ້ທີ່ແຂງແຮງເຂົ້າໃນການພັດທະນາຂອງຕົນແລະກໍຈະສ້າງໂອກາດໃໝ່ໃຫ້ແກ່ການຮ່ວມມືລະຫວ່າງປະເທດຕ່າງໆໃນທົ່ວໂລກລວມທັງມຽນມາກັບຈີນ. ສອງຝ່າຍຄວນເພີ່ມທະວີການແລກປ່ຽນດ້ານຍຸດທະສາດ, ຄຳນຶງເຖິງຄວາມເປັນຫ່ວງຂອງກັນແລະກັນ. ປັດຈຸບັນ, ການພົວພັນລະຫວ່າງສອງກອງທັບຈີນ-ມຽນມາພວມຢູ່ໃນໄລຍະທີ່ດີທີ່ສຸດໃນປະຫວັດສາດ, ລັດຖະບານຈີນສະໜັບສະໜູນໃຫ້ສອງກອງທັບເພີ່ມທະວີການແລກປ່ຽນແລະຮ່ວມມືໃນທຸກຂົງເຂດ, ຫວັງວ່າສອງກອງທັບຈະສືບຕໍ່ສຸມໃສ່ການພັດທະນາສາຍພົວພັນລະຫວ່າງສອງປະເທດແລະສັນຕິພາບສະຖຽນລະພາບຂອງພາກພື້ນ.
ທ່ານມິນ ອອງ ລາຍກ່າວວ່າ, ມຽນມາແລະຈີນແມ່ນປະເທດໃກ້ຄຽງກັນ, ມຽນມາຂອບໃຈຈີນຢ່າງຈິງໃຈທີ່ໄດ້ໃຫ້ການຊ່ວຍເຫຼືອການສ້າງສາປະເທດແລະກອງທັບຂອງມຽນມາ, ຂອບໃຈຈີນທີ່ສະໜັບສະໜູນຂະບວນການສັນຕິພາບພາຍໃນປະເທດມຽນມາ. ມຽນມາຍິນດີຕັ້ງໜ້າເຂົ້າຮ່ວມການສ້າງ "ໜຶ່ງແລວທາງໜຶ່ງເສັ້ນທາງ", ເພີ່ມທະວີການແລກປ່ຽນແລະຮ່ວມມືໃນທຸກຂົງເຂດກັບຈີນ.
ທ່ານມິນ ອອງ ລາຍພ້ອມຄະນະໄດ້ເດີນທາງຢ້ຽມຢາມຈີນໃນວັນທີ 21 ພະຈິກນີ້ແລະໃນຫຼາຍມື້ຜ່ານມາ, ທ່ານໄດ້ພົບປະກັບຜູ້ນຳກອງທັບຈີນຫຼາຍທ່ານໂດຍສອງຝ່າຍເປັນເອກະສັນກັນເຫັນວ່າຈະເພີ່ມທະວີການແລກປ່ຽນດ້ານຍຸດທະສາດລະຫວ່າງສອງກອງທັບມຽນມາແລະຈີນ, ຊຸກຍູ້ການໄປມາຫາສູ່ຢ້ຽມຢາມກັນລະຫວ່າງບຸກຄະລາກອນສອງຝ່າຍ, ລົງເລິກການແລກປ່ຽນດ້ານວິຊາການ, ການເຝິກຊ້ອມແລະຂົງເຂດອື່ນໆ, ຊຸກຍູ້ການຮ່ວມມືດ້ານການປ້ອງກັນຊາຍແດນ, ຮ່ວມກັນປົກປ້ອງຄວາມໝັ້ນຄົງຕາມຊາຍແດນ, ປົກປ້ອງສັນຕິພາບແລະສະຖຽນລະພາບຂອງພາກພື້ນແລະປົກປັກຮັກສາຜົນປະໂຫຍດຮ່ວມຂອງສອງປະເທດ.